Rouxville-aanval: Vrou steeds kritiek maar toestand verbeterDr. Bennie en Cecilia Cilliers. Foto: Facebook Cecilia Cilliers word steeds behandel in die intensiewesorgeenheid van Mediclinic Bloemfontein ná ŉ plaasaanval Donderdagaand naby Rouxville in die Vrystaat waarin haar eggenoot, dr. Bennie Cilliers, doodgeskiet is. Amanda Appelgryn, woordvoerder van die hospitaal en die familie, het Sondag aan Maroela Media gesê Cecilia het veelvuldige beserings opgedoen, waaronder ŉ skedelfraktuur, ŉ fraktuur van haar linkerarm, ribfrakture en sagteweefselbeserings aan die linkerkant van haar liggaam. “Mev. Cilliers is nie geskiet soos aanvanklik gedink is nie. Die wonde aan haar liggaam en skedel is heel waarskynlik toegedien deur ŉ stomp voorwerp,” het Appelgryn gesê. “Die traumachirurg wat mev. Cilliers behandel, het bevestig dat daar geen tekens van seksuele aanranding by haar aanwesig is nie.” Cecilia het Vrydagaand ŉ operasie ondergaan waartydens ŉ drukmonitor in haar skedel geplaas is. Haar linkerarm is ook ortopedies behandel. “Sy is steeds in ŉ kritieke toestand en gekoppel aan lewensondersteunende masjiene. Daar is egter ŉ geringe verbetering in haar toestand sedert haar opname.” Appelgryn het gesê die familie spreek hul dank en waardering uit vir al die boodskappe en gebare van ondersteuning wat hulle nie net van oor die hele Suid-Afrika ontvang nie, maar ook van oorsese vriende, kennisse en selfs onbekende mense. “Die Rouxville-gemeenskap se skok, verslaentheid en ondersteuning is veral aangrypend. Dr. Cilliers was alombekend en geliefd in die Rouxville- en Smithfield-omgewing en selfs die skool op Rouxville het Vrydag ŉ minuut van stilte gehou om sy nagedagtenis te eer,” het Appelgryn bygevoeg. Sy het gesê die familie is dankbaar dat die verdagtes aangekeer is en spreek veral hul dank uit teenoor ao. Eben van Zyl van die Valke vir puik diens. “Dr. Cilliers was bekend vir sy goeie rasseverhoudings en die vier kinders en uitgebreide familie wil graag sy gesindheid en goeie verhoudings oor alle grense heen sien voortleef, sonder enige haatspraak deur mense op sosiale en ander media.” Die voorlopige beplanning is dat die roudiens vir dr. Cilliers Vrydag om 11:00 in Rouxville gehou sal word. Maroela Media het vroeër berig twee verdagtes is in hegtenis geneem in verband met die aanval en moord op die Cilliers-egpaar. Dr. Cilliers is koelbloedig op sy plaas in die Rouxville-omgewing in die Vrystaat vermoor. Hy is in die kop en bors geskiet. Cecilia is erg aangerand en in ŉ kritieke toestand na die hospitaal geneem. Die egpaar se hande en voete was vasgebind. Sers. Yanga Ngcukana, woordvoerder van die polisie, het gesê die egpaar se wit Toyota Hilux-bakkie, wat ná die aanval gesteel is, is Vrydag omstreeks 16:00 by ŉ taxistaanplek in Bloemfontein gevind. “Twee verdagtes, onderskeidelik 30 en 42 jaar oud, is Vrydag omstreeks 22:00 in Bloemfontein in hegtenis geneem.” Volgens Ngcukana is ŉ kamera, skootrekenaar en brandewyn, wat vermoedelik tydens die aanval gesteel is, in die verdagtes se besit gevind. Ngcukana het gesê die Valke het met die ondersoek gehelp en sal ná die verdagtes se hofverskyning die saak oorneem.